Ramaphosa reageer op BLF-leier se uitlatingsPresident Cyril Ramaphosa(Oktober 2018) Foto: Kopano Tlape/GCIS Pres. Cyril Ramaphosa het Donderdagaand tydens ŉ radio-onderhoud gereageer op die omstrede uitlatings van Andile Mngxitama, BLF-leier. Ramaphosa het tydens ŉ onderhoud op 702 gesê met uitlatings deur ŉ persoon soos Mngxitama moet mens die vraag vra of dit verteenwoordigend is van ŉ groot aantal mense en of dit een stem in ŉ wildernis is. “En somtyds neig ons om na dié tipe ding te kyk en te sê dit is die algemene gevoel van almal. Suid-Afrikaners het van nature nog altyd ŉ helpende hand uitgereik, selfs al het ons deur die moeilikste geskiedenis gegaan waar swart mense onderdruk is tot onderdanigheid.” Volgens Ramaphosa is die projek van nierassigheid steeds “die beste projek in die land” en word ŉ nasie gebou uit die as van rassisme. “Ook uit die as van haat en die as van onverdraagsaamheid. Ons moet verdraagsaamheid hê en ons moet verstaan en ons moet mekaar omhels. “Ons kan nie deur die haat van sommige wit mense begin om die hele gemeenskap as haters van swart mense te definieer nie. Ons moet sê dat diegene wat swart mense haat en diegene wat rassisties is, moet geïsoleer word. Ons moet vir hulle die beste maniere leer van wat ’n nasie moet wees.” Andile Mngxitama, president van die BLF. Foto: ANA. Mngxitama het verlede naweek opruiende uitsprake gemaak by ŉ BLF-byeenkoms waaronder hy in geen onsekere terme nie toeskouers aangemoedig het om vyf wit mense te vermoor vir elke een swart persoon wat weens taxi-geweld sterf. Die Menseregtekommissie (MRK) het vroeër aangekondig hy het sulke ernstige klagtes oor Mngxitama se uitlatings ontvang dat hy besluit het om die saak in die gelykheidshof verder te voer. Die MRK sê hy is diep besorg oor die voortdurende openbare uitlatings deur politieke leiers en lede van die publiek wat die potensiaal het om elke Suid-Afrikaner se reg op veiligheid te skend. Die uitlatings benadeel ook maatskaplike samehorigheid en ondermyn nasionale eenheid. Die kommissie meen die uitlatings deur Mngxitama oorskry die perke van wettig toelaatbare spraakvryheid; vandaar die besluit om met ŉ regsaksie teen hom in die gelykheidshof te begin. Die DA en AfriForum het Mngxitama ook oor dié uitsprake by die gelykheidshof aangegee, terwyl die VF Plus en ander organisasies strafregtelike aanklagte teen die BLF-leier aanhangig gemaak het.